Қытайда наразылық күшейді
"Қытайда наразылық күшейді" | "https://abai.kz/post/161136"
TITLE: Қытайда наразылық күшейді
URL: https://abai.kz/post/161136
META: "Қытайда наразылық күшейді" | "https://abai.kz/post/161136"
DATE: 28.11.2022
AUTHOR(s): Abai.kz
TOTAL WORDS: 161
TEXT: Қытай батысындағы Шыңжаң өлкесінің әкімшілік орталығы Үрімжіде коронавирус шектеулеріне байланысты наразылық өтіп жатыр. Әлеуметтік желілер мен мессенжерлерде оқиға орнынан түсірілген видеолар тарады. Видеолар 25 қарашада түсірілген деп айтылады. Сондай видеолардың бірінде наразы жұрттың арнайы қорғаныш киім киіп, масқа таққан қызметкерлердің қоршауынан сытылуға тырысып жатқаны көрінеді. Видеоның түпнұсқалығын тәуелсіз дереккөздер арқылы тексеру мүмкін болмады. Британдық Financial Times басылымының жазуынша, наразылық көп қабатты тұрғын үйдегі өрттен кейін басталған. Өрттен кемінде он адам қаза болған. Әлеуметтік желідегі ақпаратқа қарағанда, өрт сөндірушілер мен құтқарушылар коронавирус шектеулеріне байланысты оқиға орнына дер кезінде жете алмаған. Қытайдың мемлекеттік Синхуа агенттігінің жазуынша, Пекин өрт туралы ақпаратты терістеп, есік жабық болғаны жайлы интернетте тараған суреттердің бір бөлігін фейк деп атады. Үрімжідегі оқиғаға байланысты наразылық шамамен үш жыл вирусты тежеуге белгілі бір дәрежеде көмектескен Қытайдың індетке байланысты қатаң тыйымдарынан жұрттың көңілі қалғанын білдіреді деп жазды Financial Times. Коронавирус көбейген шақта Пекиннің қатаң шаралары дағдарыс кезеңіне тап болды. Кейінгі күндері Қытай билігі коронавирус жұқтырғандардың рекордтық көрсеткішін тіркеп жатыр. Қоғамда наразылық артты. Abai.kz
